Pepe the Frog

Pepe the Frog er et mem på internett som ble skapt som en enkel tegneseriefigur av amerikaneren Matt Furie i 2005. Pepe forestiller en ubekymret, menneskeliknende, grønn frosk. Figuren forekommer i en mengde varianter i form av små, lett ironiske vitsetegninger og morsomme ansiktsuttrykk laget av forskjellige nettbrukere. Pepe presenteres gjerne sammen med en kort tekst eller symboler som en reaksjon på andre ytringer. 

Pepe ble fort populær på nettsamfunnet Myspace, anime-nettstedet Gaia Online og bildeforumet 4chan i 2008. I 2015 var figuren et av de vanligste memene på bloggplattformen Tumblr. Fra da av, og særlig under presidentvalgkampen i USA 2016, ble den godlynte, antiautoritære Pepe også tatt i bruk for å formidle politisk ukorrekte, høyreradikale og rasistiske kommentarer og slagord til støtte for presidentkandidat Donald J. Trump. Det opprinnelig uskyldige internettfenomenet ble derfor stemplet som et politisk «hatsymbol» av Anti-Defamation League, en amerikansk organisasjon som slåss mot antisemittisme og hatefulle utsagn.Anti-Defamation League om Pepe som hatsymbol Figuren har særlig blitt betraktet som visuelt kjennetegn for alt-right-bevegelsen, en ny, mer ungdommelig og «alternativ» høyreekstremisme i USA.

 Bakgrunn og bruk 
Pepe the Frog ble skapt av tegneren Matt Furie som en morsom rollefigur i tegneserien Boy's Club som begynte i  Playtime, en enkel zine, en amatørpublikasjon, som Furie lagde med Microsoft Paint. Han lastet opp Boy's Club i blogginnlegg på Myspace i 2005. I tegneserien ble den antropomorfe frosken Pepe tegnet som en kul og avslappet fyr, urinerende med buksene på anklene og snakkebobla «Feels good man» (engelsk, «føles bra, mann»). Furie fjernet nettinnleggene da den trykte utgaven kom i 2006.

Pepe the Frog er brukt i utallige sammenhenger på internett, oftest utført i røff undergroundstil og med en enkel kommentar. Blant de mange variantene er «reaksjonsmarkører» som «trist frosk», «selvgod frosk», «følsom frosk» og «Du kommer aldri til...» (You will never...). Andre eksempler på bruk er:
 Sangeren Katy Perry twitret en gang «en Pepe» for å vise sin jet lag.
 Artisten Nicki Minaj la ut en rumperistende Pepe som representasjon for seg på Instagram.
 Da regjeringen i New Zealand ba om forslag til nye nasjonalflagg, ble et utkast med Pepe sendt inn. 
 Donald Trump retweeted en Pepe-tegning av seg selv fra videoen «Du kan ikke stumpe Trump (Volume 4)».
 En alt-right-tilhenger skrek «Pepe!» da Hillary Clinton nevnte bevegelsen under en tale i Reno i Nevada i august 2016.
 Roger Stein og Donald Trump Jr. la ut en parodisk filmplakat av The Expendables på Twitter og Instagram med tittelen The Deplorables, Clintons nedsettende kallenavn på Trumps støttespillere, der Pepe var tegnet inn.

I løpet av det amerikanske presidentvalget i 2016 tok grupper som støttet Donald J. Trumps kampanje, hvit makt og alt-right-bevegelsen, Pepe i bruk for å formidle sine synspunkter. Flere nyhetsmedier fastlo dermed at frosken var blitt et symbol på høyreekstremisme. I mai 2016 skrev Olivia Nuzzi for The Daily Beast at det «er en pågående kampanje for å gjenvinne Pepe fra normies», den likegyldige allmenheten, for at Pepe skal forbli et ikon for hvit nasjonalisme og alt-right-gruppene. I en artikkel publisert i september samme år på presidentkandidaten Hillary Clintons nettsted beskrev hun Pepe som et symbol for «hvit overlegenhet» og at Trumps valgkampanje markedsførte denne bruken.  Da Matt Furie ble spurt om Pepe i et intervju med The Atlantic høsten 2016, sa han at den høyreekstreme bruken bare  er forbigående og at memer er en internett-kultur som alle kan bruke som de vil.

 Referanser 

Eksterne lenker
 Dagbladet 9. mai 2017: Frosken Pepe ble hatsymbol. Nå er han drept av «faren» sin
Kategori:Internettfenomener
Kategori:Introduksjoner i 2005